Chris Burgess: Glip herstel deur ons vingers? | Landbou
Daar was hoop dat 'n paar groot rekeninge vanjaar uiteindelik afgelos sou word en slaap 'n bietjie makliker sou kom. Dit alles ondanks die amper ongelooflike feit dat die ongekende droogte op plekke steeds voortduur. Hele gemeenskappe moet in erge ellende voortploeter.
Die res van Suid-Afrika het die reën met groot dankbaarheid ontvang. Soos 'n pel op Hoopstad sê: Hy vat die nat enige dag bo die stof. Daarom het die meeste boere hul versuipskade maar gedweë aanvaar, ongewillig om te kla as 'n tawwe droogte nog so vlak in die geheue lê.
Maar die verliese was daar. Die meeste boere het hulself getroos dat graanpryse darem redelik hou, te danke aan 'n vreemde toevloei van omstandighede.